
Nr.  801

AVIZ

asupra propunerii legislative privind  reabilitarea drepturilor de proprietate şi a reparaţiilor pentru daunele cauzate proprietăţii private în perioada 6 martie 1945 – 22 decembrie 1989

Cu adresa nr. 503 din 12.11.2001, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind reabilitarea drepturilor de proprietate şi a reparaţiilor pentru daunele cauzate proprietăţii private în perioada 6 martie 1945 – 22 decembrie 1989.

In urma examinării, în şedinţa din data de 31.01.2002, Comisia pentru buget, finanţe şi bănci, cu unanimitate de voturi, a hotărât respingerea din următoarele considerente:

Propunerea legislativă prezentată este lacunară, faţă de situaţiile reglementate de Legea nr. 10/2000 şi de Legea nr. 112/1995. Astfel, nu se face nici o referire la imobilele preluate fără titlu, acestea fiind excluse nejustificat din sfera de reglementare a propunerii legislative.

Iniţiativa legislativă parlamentară nu prevede posibilitatea acordării de despăgubiri băneşti la valoarea reală a imobilului, ci numai restituirea în natură sau măsuri în echivalent.

Dispoziţiile art. 2 alin. (1) sunt neconstituţionale, instituind o discriminare nu numai între foştii proprietari, cetăţeni străini şi români, dar şi între cetăţenii români, făcând distincţie între cei du domiciliul în România şi cei cu domiciliul în străinătate, încălcându-se astfel art. 16 şi art. 18 din Constituţie.

O serie de prevederi ale Legii nr. 10/2001 sunt preluate identic sau aproape identic în propunerea legislativă, ceea ce face ca aceasta să nu fie oportună.

Precizăm că recursul în anulare se poate exercita numai dacă sunt îndeplinite condiţiile prevăzute de Codul de procedură civilă, astfel cum a fost modificat prin Ordonanţele de urgenţă ale Guvernului nr. 138/2000 şi nr. 59/2001. Prin urmare, nu se justifică o dispoziţie suplimentară care să consacre dreptul părţilor de a solicita introducerea acestei căi de atac şi nici nu alt moment de la care începe să curgă termenul de un an pentru declararea recursului în anulare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

